己巳歲除夜有感
作者：宋庠
朝代：宋

paragraphs: 明晦互推斥，中都芳歲闌。
星迴迫舊次，籥暖送餘寒。
來辰繭有緒，去境環無端。
天運故相易，人心那獨安。
懷此不能寐，攬衣强盤桓。
疏恐緩餘带，危惕整塵冠。
耿耿燭焰直，凄凄霜氣酸。
城頭隕高木，庭下敗叢蘭。
撫臆累新欷，掩觴沈故懽。
况乃蹈世網，虛名爭控摶。
挾冊濫書府，振纓玷王官。
東序羅圭瑞，西雍集鵷鸞。
昏瞳眩寶肆，短翼厠仙翰。
縱爾值藏疾，何容久素餐。
泛泛騷客鳬，坎坎詩人檀。
寧無要路津，所畏在蹣跚。
枳棘附驥尾，緯蕭戲龍蟠。
寄語拙艱者，無竢學邯鄲。